**Сабақтың тақырыбы**: Симфониялық оркестрдегі үрмелі ағаш аспаптар.

**Сабақтың мақсаты:**

1. Cимфониялық оркестрдің құрамындағы ағаш үрмелі аспаптармен таныстыру; күрделі музыка тыңдату; музыка тыңдау мәдениетін дамыту.
2. Хормен ән айту ережелерін еске түсіріп, жаңа ән үйрету.
3. Балаларға арналған музыкалық аспаптарда ойнау арқылы ырғақ сезімін дамыту.
4. Шығармашылық тапсырмалар орындау арқылы логикалық ойлау қабілеттерін арттыру.
5. Оқушыларға туған өлкеден шыққан өнерлі адамдар және олардың шығармашылығы туралы мәлімет беру, елжандылық сезімін тәрбиелеу.

**Сабақтың көрнекілігі:** Слайд-шоу «Симфониялық оркестрдегі үрмелі ағаш аспаптар», симфониялық оркестрдің құрамындағы үрмелі ағаш аспаптардың **суреті, магнитофон, баян.**

**Сабақтың барысы:**

**Сәлемдесу:**

**Күннің көзі ашылды,**

**Көктен шуақ шашылды.**

**Құтты қонақ келіпті**

**Төрімізге еніпті.**

**Қош келіпсіз ұстаздар! Сә-ле-мат-сыз ба!**

**Ұйымдастыру кезеңі.**

**Жаңа сабақты түсіндіру:**

Симфониялық оркестрдің құрамындағы үрмелі аспаптар екі топқа бөлінеді: ағаштан және жезден жасалған аспаптар. Ағаштан жасалған үрмелі аспаптарға- фагот, флейта, гобой, кларнет жатады. (Жезден жасалған аспаптарға тромбон, саксофон, туба, труба, валторна т. б. жатады)

**ФЛЕЙТА** **-** ежелгі үрмелі музыкалық аспап. Оның аты латын тілінен аударғанда «флатус» - үру деген мағынаны білдіреді. Флейтаның пайда болуы туралы аңыздардың бірі - Ежелгі гректің орман құдайы, малшылар мен аңшылар құдайы Пан керемет нимфа Сиринкске ғашық болады. Сиринкс ұсқынсыз, қорқынышты Паннан қашқақтайды. Бір күні ол өзен патшасына келіп, оны Паннан құтқаруын сұрайды. Өзен патшасы Сиринксты қамысқа айналдырып жібереді. Пан осы қамыстан өзіне сыбызғы жасап алады, сол сыбызғы Панның флейтасы деп аталып кетеді.

ФЛЕЙТА – Египетте, Грецияда, Римде кең тараған көне аспаптың біріне жатады. Бұрынғы заманда адамдар қамыстан, түрлі табиғи заттардан музыкалық дыбыс шығарып үйренген. Оның бір жағы жабық болып келеді. Бұл қарапайым музыкалық аспап қазіргі флейтаға өте ұқсас болып келеді. Европа елдерінде флейтаның екі түрі кездеседі. Флейтаның тағы бір түрі-флейта-пикколо, көлемі жағынан екі есе кіші, диапазоны бір октаваға жоғары болып келеді. Флейта-органның арғы әжесі болып саналады.

XVII –ғасырда флейтамен қатар **ГОБОЙ** пайда болған, ол бұрынғы сыбызғының жетілдірілген түріне жатады. Оркестрдің құрамындағы негізгі аспап. Концерттік аспаптың міндетін де атқарады. Гобойға арналып көптеген концерттер, мысалы XVII-XVIII –ғасыр композиторлары Бах, Гендель түрлі музыкалық шығармалар жазды. Бұл аспаптың бір ерекшелігі оның ешқашан настройкасы (күйі) кетпейді, гобоймен оркестрдегі барлық басқа аспаптар күйіне келтіріледі. Гобойдың үні көбінесе мұңды, меланхолиялық әуендерге келеді. Бірақ, Чайковскийдің «Ұйқыдағы ару» балетінде күлкілі дыбыс мысықтың мияулағанын да келтіреді.

XIX –ғасырдың басында гобой аспабының маңызы төмендеп **КЛАРНЕТ** аспабы оркестрде негізгі рольді атқара бастады. Кларнет аспабының бір ерекшелігі дыбыстың күшін өзгертіп отыруға болады. Кларнеттің дыбысты мәнерлеу мүмкіндігі өте бай болып келеді. Әскери оркестрдің құрамында ойнайды. Төменгі дыбыс регистрі. Қайғылы сипаттағы музыканы ойнағанда пайдаланады, мысалы Моцарттың «Реквиемы». Вагнер, Римский-Корсаков, Р. Штраус. Шостакович. Берлиоз, Моцарт сияқты композиторлар кларнетке арнап шығармалар жазды.

**ФАГОТ**- итальян тілінен аударғанда фаготта – вязанка, бір байлам, бір орам деген мағынаны білдіреді. XVII ғасырдан бастап симфониялық оркестрдің құрамына енді. XVIII-ғасырдан бастап әскери оркестрдің құрамына енді. Ойнаған кезде орындаушы оны мойынына асып алады. XVIII-ғасырда тыңдаушылардың сүйікті аспабына айналды. Тәкаппар, діни, нәзік аспап деп саналды. Орындаушыдан дем шығару кезінде көп күшті қажет етеді, төменгі регистрде ойнаған кезде орындаушы тез шаршауы мүмкін. XIX-ғасырда Бетховен мен Вебер фаготты оркестрдің жеке аспабы ретінде пайдаланды. Фаготтың оркестрде атқаратын міндеті әр түрлі.

**КОНТРФАГОТ** - фаготтың екінші бір түрі, оркестрдегі диапазоны бойынша ең төменгі регистрдегі аспап. 1620 жылы пайда болды. Гайдн, Бетховен, Глинка XIX ғасырдың соңында аздап шығармалар жазды. XIX –ғасырдың композиторлары - Римский-Корсаков, Брамс – контрфаготты бас дыбыстарын күшейту үшін пайдаланды.

Симфониялық оркестрде әдетте үрлемелі аспаптар әрқайсысы үш-үштен болады.

Композиторлар флейта аспабының дыбысын бұлбұлға, гобойдың дыбысын бөденеге, кларнеттің дыбысын көкекке ұқсатқан.

Орал қаласында үрмелі ағаш аспаптардан құрылған «Классика» атты камералық ансамбль қызмет етеді. Бұл ансамбль 1996 жылы құрылды. Ансамбльдің құрамында Құрманғазы атындағы мемлекеттік консерваториясы мен Саратов консерваториясының түлектері-флейтада Владимир Баяндин (жетекші), фортепиано мен клавесинде Альбина Мұсақұлова, гобойда Валерий Пузаткин ойнайды. Классикалық музыканы дәріптеу мақсатымен құрылған “Классика” ансамблі бұл күнде облыс, республика жұртшылығына кеңінен танымал өнерлі ұжымның бірі. Ұжым ХVІІ-ХVІІІ-ғасырлардағы композиторлардың камералық-аспаптық және вокалдық музыкасын насихаттап келеді

**Музыка тыңдау**: И. С. Бах. Сюита «Әзіл»

Иога́нн Себастья́н Бах –неміс композиторы, 1685-1750 жылдары өмір сүрген, шебер органшы, ұстаз, музыкант. Өз өмірінде 1000-ға жуық музыкалық шығарма жазған. Оркестрге арнап жазған сюитасы «Әзіл» - соло флейта аспабында орындалады.

А. Вивальди - «Гобойға арналған концерт» гобой аспабында орындалады.

Анто́нио Лю́чио Вива́льди 1678 - 1741 — итальян композиторы, скрипкашы, педагог, дирижёр. Вивальди XVIII –ғасырдағы итальяндық скрипка өнерінің негізін қалаушы, аспаптық концерттерімен әйгілі болған. Атақты 4 скрипкаға арналған концерті - «Жыл мезгілдері» деп аталады.

**Сергіту сәті:** Француз әні «Поезд»

**Дауыс жаттықтыру:** Стрельникованың әдісі бойынша тыныс алу гимнастикасы - Алақан, Насос, Мысық, Иықты құшақтау.

А-а-а-а-ма-мэ-ми-мо-му-у-у-у-у.

**Ән үйрену**: «Айналайын елімнен»-Н. Дүкенбай

**Балаларға арналған музыкалық аспаптарда ойнау:** «Добрый мастер» - композиторы О. Злотник.

**Сабақты бекіту, қорытындылау.**

**Шығармашылық тапсырмалар:** «Семантикалық карта», «Музыкалық диктант», «Сәйкестендіру» . (Оқушы өз қалауы бойынша 3 тапсырманың біреуін орындайды.)

***І-тапсырма:***

***Семантикалық карта***

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| ***№*** |  | Кларнет | Гобой | Фагот | Сиринкс | Пан | Флейта | «Әзіл» |
| *1* | Бах |  |  |  |  |  |  |  |
| *2* | Дыбысын бұлбұлға ұқсатады |  |  |  |  |  |  |  |
| *3* | Грек құдайы |  |  |  |  |  |  |  |
| *4* | Нимфа |  |  |  |  |  |  |  |
| *5* | Мойнына асып ойнайды |  |  |  |  |  |  |  |
| *6* | Настройкасы (күйі) кетпейді |  |  |  |  |  |  |  |
| *7* | Дыбысын көкекке ұқсатады |  |  |  |  |  |  |  |

***ІІ-тапсырма:***

***Музыкалық диктант***

1. Біз флейта аспабында неміс композиторы Бахтың «Әзіл» атты ..................................тыңдадық.
2. Оралда ........................................................ камералық ансамблі бар.
3. .....................................аспабы әскери оркестрлерде қолданылады.
4. Итальян композиторы ..........................................гобойға арнап концерт жазды

**ІІІ-тапсырма:**

**Сәйкестендір:**

|  |  |
| --- | --- |
| Пан | Флатус, үру |
| Вивальди | Бір байлам, бір орам |
| Сюита | Сиринкс |
| Флейта | Концерт |
| Фагот | Кларнет |
| Гобой | Бах |
| Әскери оркестр | Бөдене |

**Логикалық есептер**

1. Фаготта - бесеу, флейтада - алтау, кларнетте - жетеу. Ол не?

(Жауабы: Әріп.)

1. Симфониялық оркестрдің репетициясы жүріп жатыр. Кешігіп балалайкашы кіріп келеді. Осы кезде дирижер не істейді? Музыкантты кіргізе ме, әлде шығарып жібере ме, әлде..................?

(Жауабы: Симфониялық оркестрдің құрамында балалайка болмайды)

**«Әріп таңдау» ойыны:**

**«Ф» әрпі, «Г» әрпі,** **«К» әрпі.**

Ойынның шарты бойынша оқушы бір әріпті таңдап алады, мұғалім сұрақтар қояды, ол сұрақтардың жауаптары осы әріптен басталуы тиіс.

Мысалы: **«К» әрпі**

1. Атың кім?-Камила

2. Мамаң аты?-Карина

3. Папаң аты?-Карим

4. Қайда барасың?-Көкшетауға

5. Немен барасың?-Камазбен

6. Кім күтіп алады?-Коля

7. Филармонияның сахнасында не қойылады?-Концерт

8. Ең жоғарғы музыканттар даярлайтын оқу орны?-Консерватория

9. Симфониялық оркестрдің құрамындағы үрлемелі аспап?-Кларнет

10. Шағын симфониялық оркестр - Камералық

11. Оралдағы камералық ансамбль қалай аталады?-Классика

12. 4 адамнан тұратын ансамбль қалай аталады?-Квартет

13. Қандай жыл мезгілі?-Күз.

**Үйге тапсырма беру, бағалау.**